SET พลิกปิดบวก 5.34จุด รับคลายล็อกฯเฟส 3-ขยับเวลาเคอร์ฟิว สัปดาห์หน้าติดตามตัวเลขศก.ตปท.
SET พลิกปิดบวก 5.34จุด รับคลายล็อกฯเฟส 3-ขยับเวลาเคอร์ฟิว สัปดาห์หน้าติดตามตัวเลขศก.ตปท. โดยดัชนีตลาดหุ้นไทยปิดวันนี้ที่ระดับ 1,342.85 จุด เพิ่มขึ้น 5.34 จุด (+0.40%) มูลค่าการซื้อขาย 96,186.64 ล้านบาท
29 พ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,342.85 จุด เพิ่มขึ้น 5.34 จุด (+0.40%) มูลค่าการซื้อขาย 96,186.64 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ผันผวน โดยดัชนีเคลื่อนไหวทั้งในแดนบวก-ลบ แต่ก็ยังแข็งแกร่งกว่าตลาดอื่น โดยตลาดหุ้นในภูมิภาคเอเชียเคลื่อนไหวทั้งในแดนบวก-ลบ
ขณะที่ตลาดในยุโรปที่เทรดบ่ายนี้ต่างติดลบราว 1% ตามดาวโจนส์ฟิวเจอร์สที่ติดลบกว่า 100 จุด จากความกังวลสถานการณ์ระหว่างสหรัฐฯ และจีน หลังจากที่ ประธานาธิบดีสหรัฐฯ โดนัลด์ ทรัมป์ จะประกาศนโยบายฉบับใหม่ของสหรัฐที่จะดำเนินการกับจีนในวันนี้ หลังจากที่จีนบังคับใช้กฎหมายความมั่นคงแห่งชาติฉบับใหม่ในฮ่องกง
ส่วนเรื่องคลายล็อกดาวน์ เฟส 3 ของไทย ที่ออกมาก็ถือว่าคลายล็อกออกมาเกือบจะทั้งหมดแล้ว และยังมีการขยับเวลาช่วงเคอร์ฟิวด้วย ถือว่าเป็นปัจจัยบวกให้กับตลาด แต่การปรับน้ำหนักของ MSCI ที่มีผลวันนี้ ทำให้ตลาดมีความผันผวน เห็นได้ชัดที่หุ้น BANPU ที่โดนออกจากการคำนวณ MSCI Thailand Index อย่างไรก็ดี แม้ตลาดจะแพง แต่เชื่อว่ายังไม่ได้แย่ เพราะยังได้รับแรงซื้อจากพวกที่ต้องการจะซื้อแต่ซื้อไม่ทัน ก็ยังคอยหาจังหวะในการเข้ามาลงทุน
ด้านแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่ง Sideway ถึง Sideway up โดยมีแนวรับ 1,320 จุด ส่วนแนวต้าน 1,360 จุด พร้อมให้ติดตามตัวเลขเศรษฐกิจของต่างประเทศที่จะทยอยออกมา ซึ่งก็คงจะออกมาแย่อยู่แล้ว อย่างตัวเลข PMI ภาคการผลิตทั้งของจีน, สหรัฐฯ และประเทศในยุโรป และยังต้องติดตามราคาน้ำมันด้วย ซึ่งคาดว่าจะผันผวนก่อนการประชุมกลุ่มโอเปกในวันที่ 9-10 มิ.ย.นี้ และติดตามการประชุมธนาคารกลางยุโรป (ECB) ที่จะมีขึ้นในวันที่ 4 มิ.ย. ซึ่งคาดว่าน่าจะออกมาดี เพราะเวลานี้ต่างก็ต้องการที่จะกระตุ้นเศรษฐกิจหลังจากที่ได้รับผลกระทบจากไวรัสโควิด-19
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 5,865.01 ล้านบาท ปิดที่ 23.60 บาท เพิ่มขึ้น 0.20 บาท
BANPU มูลค่าการซื้อขาย 3,942.21 ล้านบาท ปิดที่ 6.25 บาท ลดลง 0.80 บาท
AWC มูลค่าการซื้อขาย 3,323.41 ล้านบาท ปิดที่ 4.74 บาท ลดลง 0.04 บาท
PTT  มูลค่าการซื้อขาย 3,264.32 ล้านบาท ปิดที่ 35.50 บาท ราคาไม่เปลี่ยนแปลง
GULF  มูลค่าการซื้อขาย 3,262.13 ล้านบาท ปิดที่ 37.75 บาท เพิ่มขึ้น 0.75 บาท